ศูนย์จีโนมฯ คาดปลาย ส.ค. “BA.4-BA.5” ครองพื้นที่ในไทย
ศูนย์จีโนมทางการแพทย์ คาดปลายสิงหาคม "โอมิครอน" BA.4 และ BA.5 ครองพื้นที่ในไทย ส่วนสถานการณ์โลกยังไม่เพิ่มจนน่ากังวล ยังไม่มีสัญญาณจาก WHO เรียกถกรับมือ คาด "อนุทิน" ติดเชื้อที่ฝรั่งเศส อาจเป็น BA.4 และ BA.5 ที่แพร่ระบาดสูง
ศูนย์จีโนมทางการแพทย์ คาดปลายสิงหาคม "โอมิครอน" BA.4 และ BA.5 ครองพื้นที่ในไทย ส่วนสถานการณ์โลกยังไม่เพิ่มจนน่ากังวล ยังไม่มีสัญญาณจาก WHO เรียกถกรับมือ คาด "อนุทิน" ติดเชื้อที่ฝรั่งเศส อาจเป็น BA.4 และ BA.5 ที่แพร่ระบาดสูง
1 ก.ค. 2565

ผู้สื่อข่าวรายงานว่า ด้วยสถานการณ์การติดเชื้อโควิด-19 สายพันธุ์ย่อยโอมิครอน BA.4 และ BA.5 ในประเทศแถบยุโรป จากฐานข้อมูลโควิดโลก หรือ GISAID พบตัวเลขผู้ติดเชื้อรายใหม่เพิ่มขึ้น แต่ไม่ได้เพิ่มชันมากจนมีนัยสำคัญ ขณะที่อัตราการเสียชีวิตยังคงที่
ศ.เกียรติคุณ วสันต์ จันทราทิตย์ หัวหน้าศูนย์จีโนมทางการแพทย์ คณะแพทยศาสตร์ โรงพยาบาลรามาธิบดี มหาวิทยาลัยมหิดล  เปิดเผยว่า เมื่อเปรียบเทียบสถานการณ์โอมิครอน BA.4 และ BA.5  อาจจะใกล้เคียงหรือน้อยกว่าช่วงการระบาดของเชื้อโอมิครอนแรกๆ ที่เป็น BA.1 และ BA.2 และเมื่อดูประเทศโปรตุเกส ที่ก่อนหน้านี้มีสัดส่วนการเพิ่มขึ้นของผู้ติดชื้อรายใหม่ที่เป็น BA.4 และ BA.5 ที่น่าตกใจ ขณะนี้กราฟตัวเลขเริ่มลดความชันลง หากมีสถานการณ์ที่น่ากังวลใดๆ องค์การอนามัยโลกก็คงต้องเรียกประชุมด่วน เพื่อเตรียมการรับมือ แต่ขณะนี้ยังไม่มีสัญญาณใดๆ
ศ.เกียรติคุณ วสันต์ ยังระบุว่า จากข้อมูลการถอดรหัสพันธุกรรมทั้งจีโนม และอัพโหลดแชร์ไว้บน GISAID สัดส่วนโอไมครอนสายพันธุ์ย่อยที่ระบาดในประเทศไทยช่วง 18 วันที่ผ่านมา ระหว่างวันที่ 7-24 มิถุนายน 2565 พบเป็น BA.2 จำนวน 23 ราย คิดเป็นร้อยละ 28.4, BA.4 จำนวน 11 ราย คิดเป็นร้อยละ 13.6, BA.5 จำนวน 18 ราย คิดเป็นร้อยละ 22.2, BA.2.12.1 จำนวน 8 ราย คิดเป็นร้อยละ 9.9 และอื่นๆ จำนวน 21 ราย คิดเป็นร้อยละ 25.9
ดังนั้นเมื่อเปรียบเทียบก่อนหน้านี้เห็นชัดว่า BA.4 และ BA.5 มีสัดส่วนเพิ่มขึ้น แต่ไม่ชันมาก สอดคล้องกับแนวโน้มทั่วโลกที่ BA.4 และ BA.5 เพิ่มมากขึ้นจนอาจจะครองพื้นที่ เนื่องจากทุกประเทศก็ผ่อนคลายมาตรการ แม้แต่สำนักงานคณะกรรมการอาหารและยา (FDA) สหรัฐอเมริกา ก็มีแนะนำให้บริษัทผู้ผลิตวัคซีนปรับสูตรวัคซีนเข็มกระตุ้น (บูสเตอร์ โดส) รับมือกับสายพันธุ์ย่อยที่ระบาดในขณะนี้ จึงเป็นแนวโน้มทั่วโลกที่สายพันธุ์ย่อยใหม่ๆ จะเข้ามาครองพื้นที่ สำหรับประเทศไทย เชื่อว่าประมาณปลายเดือนสิงหาคม หรือต้นเดือนกันยายนนี้ เชื้อโอมิครอน BA.4 และ BA.5 ก็คงครองพื้นที่เช่นกัน
สำหรับประเทศไทยเชื่อว่าประมาณปลายสิงหาคม หรือต้นกันยายน BA.4 และ BA.5 ก็คงครองพื้นที่เช่นกัน ส่วนกรณีการติดเชื้อของนายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข เท่าที่ประเมินจากอาการและยังฉีดวัคซีนเข็ม 6 ไปแล้ว ทั้งเป็นการติดเชื้อจากฝรั่งเศสที่มีการแพร่ระบาดของ BA.4 BA.5 เป็นอันดับต้นๆ รองจากโปรตุเกส ก็คงติดเชื้อสายพันธุ์ BA.4 หรือ BA.5 เช่นกัน